แรงซื้อหุ้นใหญ่ดัน SET ปิดบวก 11 จุด แนะจับตาผลประชุม “เฟด” คืนนี้!
แรงซื้อหุ้นใหญ่ดัน SET ปิดบวก 11 จุด แนะจับตาผลประชุม "เฟด" คืนนี้! โดยดัชนีปิดตลาดวันนี้ ที่ระดับ 1,601.83 จุด บวก 10.62 จุด หรือ 0.67% มูลค่าการซื้อขาย 6.65 หมื่นล้านบาท 
แรงซื้อหุ้นใหญ่ดัน SET ปิดบวก 11 จุด แนะจับตาผลประชุม "เฟด" คืนนี้! โดยดัชนีปิดตลาดวันนี้ ที่ระดับ 1,601.83 จุด บวก 10.62 จุด หรือ 0.67% มูลค่าการซื้อขาย 6.65 หมื่นล้านบาท
30 ต.ค. 2562

ผู้สื่อข่าวรายงานว่า ดัชนีปิดตลาดวันนี้ ที่ระดับ 1,601.83 จุด บวก 10.62 จุด หรือ 0.67% มูลค่าการซื้อขาย 6.65 หมื่นล้านบาท
10 หุ้นดันดัชนีวันนี้

ด้านนายวิจิตร อารยะพิศิษฐ ผู้อำนวยการฝ่ายวิจัยหลักทรัพย์ บล.เมย์แบงก์ กิมเอ็ง (ประเทศไทย) กล่าวว่า ตลาดหุ้นไทยวันนี้ผันผวนในช่วงสั้น ก่อนรู้ผลประชุมธนาคารกลางสหรัฐ (เฟด) ที่จะออกมาในคืนนี้ ซึ่งตลาดฯให้น้ำหนักถึง 95% ในการปรับลดอัตราดอกเบี้ย แต่อยากจะให้รอดูว่าจะมีการส่งสัญญาณการปรับลดอัตราดอกเบี้ยอีกครั้งในปีนี้หรือไม่
ทั้งนี้ ตลาดบ้านเราเป็นลักษณะของการสลับการเล่นหุ้น โดยวันนี้ยังรับแรงขายจากหุ้นในกลุ่มโรงไฟฟ้าหลังจากที่ปรับขึ้นไปมากแล้ว ทำให้เกิดแรงขายทำกำไรออกมาบ้าง และเข้าไปลงทุนหุ้นที่ยัง underperform อย่างหุ้นในกลุ่มแบงก์ และกลุ่มปิโตรเคมี
ด้านตลาดหุ้นในภูมิภาคเอเชียวันนี้เคลื่อนไหวทั้งในแดนบวก-ลบสลับกัน โดยตลาดในกลุ่ม TIP จะบวกกันทั่วหน้า ขณะที่ตลาดในยุโรปจะติดลบเล็กน้อยในการเทรดบ่ายนี้ ซึ่งตลาดฯคงจับตาผลประชุมเฟดคืนนี้ และรอดูความคืบหน้าของสงครามการค้าระหว่างสหรัฐฯ และจีน ภายหลังจากที่ขณะนี้มีการพลิกไปพลิกมา ดังนั้น จะต้องรอดูว่าเมื่อใดทั้งสองประเทศจะลงนามข้อตกลงทางการค้ากันได้จริง ๆ รวมถึงติดตามตัวเลข PMI ภาคการผลิตของหลายประเทศที่จะทยอยประกาศออกมา
ส่วนบ้านเราให้ติดตามการประชุมคณะกรรมการนโยบายการเงิน (กนง.) ในวันที่ 6 พ.ย.นี้ ซึ่งถ้าเฟดปรับลดอัตราดอกเบี้ยรอบนี้ ก็จะทำให้มีโอกาสที่กนง.จะปรับลดอัตราดอกเบี้ยด้วย เพราะเป็นการช่วยให้เงินบาทไม่แข็งค่าไปกว่านี้ อีกทั้งช่วงนี้ก็ติดตามการทยอยประกาศผลประกอบการของบริษัทจดทะเบียน
ขณะที่แนวโน้มการลงทุนในวันพรุ่งนี้ (31 ต.ค.) นายวิจิตร กล่าวว่า ตลาดฯคงจะแกว่งไซด์เวย์ โดยมีแนวรับ 1,580 จุด ส่วนแนวต้าน 1,610 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
GPSC มูลค่าการซื้อขาย 5,609.97 ล้านบาท ปิดที่ 83.25 บาท ลดลง 1.00 บาท
EA มูลค่าการซื้อขาย 3,768.70 ล้านบาท ปิดที่ 41.50 บาท ลดลง 4.00 บาท
KBANK มูลค่าการซื้อขาย 3,622.40 ล้านบาท ปิดที่  136.00 บาท เพิ่มขึ้น 5.00 บาท
PTT มูลค่าการซื้อขาย 2,689.58 ล้านบาท ปิดที่ 45.50 บาท เพิ่มขึ้น 1.00 บาท
GULF มูลค่าการซื้อขาย 2,673.95 ล้านบาท ปิดที่ 159.50 บาท ลดลง 5.00 บาท